REGOLAMENT TAL-KUMMISSJONI (KE) Nru 1738/2005
tal-21 ta’ Ottubru 2005
li jemenda r-Regolament (KE) Nru 1916/2000 li jirrigwarda d-definizzjoni u t-trażmissjoni tat-tagħrif dwar l-istruttura tal-qligħ
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 530/1999 tad-9 ta' Marzu 1999 li jikkonċerna l-istatistika strutturali dwar il-qligħ u dwar l-ispejjeż tax-xogħol (1) u b'mod partikolari l-Artikolu 11 (ii) u (iii) tiegħu,
Billi:
(1)
Ir-Regolament tal-Kummissjoni (KE) Nru 1916/2000 tat-8 ta’ Settembru 2000 dwar l-implimentazzjoni tar-Regolament tal-Kunsill (KE) Nru 530/1999 li jirrigwarda l-istatisika strutturali dwar il-qligħ u dwar in-nefqiet fuq ix-xogħol rigward id-definizzjoni u t-trażmissjoni tat-tagħrif dwar l-istruttura tal-qligħ (2) jistabilixxi miżuri ta' implimentazzjoni rigward id-definizzjoni u t-tqassim tat-tagħrif li se jiġi pprovdut u l-format tekniku xieraq għat-trażmissjoni tar-riżultati kif ipprovdut fl-Artikolu 11 tar-Regolament (KE) Nru 530/1999.
(2)
L-istudju dwar l-istruttura tal-qligħ għas-sena ta’ referenza 2002 kien l-ewwel studju ibbażat fuq ir-Regolament (KE) Nru 1916/2000 L-esperjenza ta’ dan l-istudju wera l-bżonn li jittejbu d-dispożizzjonijiet tar-Regolament (KE) Nru 1916/2000, sabiex tiġi konformi mad-dispożizzjonijiet korrispondenti tar-Regolament tal-Kummissjoni (KE) Nru 1726/1999 tas-27 ta’ Lulju 1999 li jimplementa r-Regolament tal-Kunsill (KE) Nru 530/1999 dwar l-istatistika strutturali tad-dħul u ta' l-ispejjeż ta' l-impjieg fir-rigward tad-definizzjoni u t-trażmissjoni tat-tagħrif fuq l-ispejjeż ta’ l-impjieg (3) u biex itejjeb ir-rabtiet bejn id-data mid-diversi studji fuq qligħ u spejjeż ta’ l-impjieg f’kull tieni sena.
(3)
Ir-Regolament (KE) Nru 1916/2000 għandu għalhekk jiġi emendat skond dan.
(4)
Il-miżuri stipulati f’dan ir-Regolament huma konformi ma’ l-Opinjoni tal-Kumitat tal-Programm Statistiku,
ADOTTAT DAN IR-REGOLAMENT:
Artikolu 1
L-Annessi mar-Regolament (KE) Nru 1916/2000 huma mibdula bit-test f' dawn l-Annessi.
Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar il-21 ta’ Ottubru 2005.